NÁRODNÁ RADA SLOVENSKEJ REPUBLIKY

**VII. volebné obdobie**

CRD- 2178/2017

**748a**

**S p o l o č n á s p r á v a**

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení zákona č. 34/2014 Z. z. a ktorým sa menia a dopĺňajú niektoré zákony (tlač 748) vo výboroch Národnej rady Slovenskej republiky v druhom čítaní**

Výbor Národnej rady Slovenskej republiky pre pôdohospodárstvo a životné prostredie ako gestorský výbor k vládnemu návrhu zákona podáva Národnej rade Slovenskej republiky v  súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov spoločnú správu výborov Národnej rady Slovenskej republiky:

**I.**

Národná rada Slovenskej republiky uznesením č. 921 z 28. novembra 2017 pridelila vládny návrh zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení zákona č. 34/2014 Z. z. a ktorým sa menia a dopĺňajú niektoré zákony (tlač 748) na prerokovanie týmto výborom:

**Ústavnoprávnemu výboru Národnej rady Slovenskej republiky a**

**Výboru Národnej rady Slovenskej republiky pre pôdohospodárstvo a životné prostredie**

Za gestorský výbor určila Výbor Národnej rady Slovenskej republiky pre pôdohospodárstvo a životné prostredie.

Výbory prerokovali predmetný vládny návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktorým bol vládny návrh zákona pridelený zaujali k nemu nasledovné stanoviská:

Ústavnoprávny výbor Národnej rady Slovenskej republiky uznesením

č. 315 z 23. januára 2018 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

Výbor Národnej rady Slovenskej republiky pre pôdohospodárstvo a životné prostredie uznesením č. 143 z 23. januára 2018 s vládnym návrhom zákona **súhlasil** a odporučil ho Národnej rade Slovenskej republiky **schváliť s pripomienkami.**

**IV.**

Z uznesení výborov Národnej rady Slovenskej republiky, uvedených v bode III. tejto správy, vyplývajú tieto pozmeňujúce a doplňujúce návrhy s odporúčaním gestorského výboru:

1. K čl. I bod 1

V čl. I bod 1 sa za slovo „správcu“ vkladajú slová „lesných pozemkov, lesných porastov a stavieb vo vlastníctve Slovenskej republiky slúžiacich lesnému hospodárstvu“.

Ide o legislatívno-technickú pripomienku, ktorou sa odstraňuje normatívny charakter poznámky pod čiarou 1a, čo je v rozpore so 47. bodom prílohy č. 2 Legislatívnych pravidiel tvorby zákonov č. 19/1997 Z. z.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča neschváliť**

2. K čl. I bod 1

V čl. I bode 1 sa slová „a správcu podľa osobitného predpisu1a) (ďalej len „správca“)“ nahrádzajú slovami „a správcu1a)“.

Nie je vhodné uvádzať tu pojem správcu podľa osobitného predpisu a zároveň i legislatívnu skratku, pretože podľa § 2 písm. q) zákona č. 326/2005 Z. z. je zavedený len pojem „správca“. Postačuje preto len používať pojem „správca“ s odkazom na jeho legálnu definíciu.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

3. K čl. I bod 2

V čl. I sa za bod 2 vkladá nový bod 3, ktorý znie:

„3. V § 2 ods. 2 sa slová „až 10“ nahrádzajú slovami „až 12“ a slová „až 4“ sa nahrádzajú slovami „až 5“.“.

Nasledujúce body sa primerane prečíslujú.

Je potrebné prečíslovať vnútorné odkazy vzhľadom na prečíslovanie odsekov v niektorých paragrafoch vo vládnom návrhu zákona. Legislatívno-technická úprava.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

4. K čl. I

V čl. I sa za bod 6 vkladá nový bod 7, ktorý znie:

„7. V § 5 ods. 1 písm. j) sa slová „§ 13 ods. 3 a 4“ nahrádzajú slovami „§ 13 ods. 4 a 5“.“.

Nasledujúce body sa primerane prečíslujú.

Ide o legislatívno-technickú pripomienku, ktorou sa reaguje na vloženie nového odseku 3 v § 13 (bod 33 návrhu zákona).

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

5. K čl. I bod 12 § 7 ods. 1

V čl. I bod 12 § 7 ods. 1 sa slová „primerane vzťahujú všeobecné ustanovenia o likvidácii spoločnosti.6)“ nahrádzajú slovami „použijú primerane ustanovenia Obchodného zákonníka o likvidácii obchodných spoločností,6) ak tento zákon neustanovuje inak.“.

Ide o legislatívno-technickú pripomienku, ktorou sa odstraňuje normatívny charakter poznámky pod čiarou 1a, čo je v rozpore so 47. bodom prílohy č. 2 Legislatívnych pravidiel tvorby zákonov č. 19/1997 Z. z.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

6. K čl. 1 bod 20

V čl. I bode 20 sa vypúšťa bodkočiarka a slová „to sa primerane vzťahuje na správcu“.

Ustanovenie § 9 ods. 13 upravuje spôsob nakladania s príjmom Slovenského pozemkového fondu (ďalej len „fond“) za podiely štátu a neznámych vlastníkov na spoločnej nehnuteľnosti. Preberá sa tu režim nakladania s takými príjmami, ktorý je upravený v § 17 až 20 zákona č. 180/1995 Z. z. uvedené paragrafy sa týkajú tak postupu fondu v prípade poľnohospodárskej pôdy ako aj správcu lesného majetku štátu v primeranom rozsahu v prípade lesného pozemku, čo vyplýva priamo zo zákona č. 180/1995 Z. z. Preto je zbytočne duplicitné ustanoviť to i v tomto vládnom návrhu zákona.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

7. K čl. I bod 54 § 24a ods. 2

V čl. I bod 54 § 24a ods. 2 sa vypúšťajú slová „dôvod zrušenia spoločenstva“.

Vypúšťa sa nadbytočný údaj z návrhu na zrušenie spoločenstva. K zrušeniu spoločenstva uvedenou formou dochádza vždy len na základe rozhodnutia spoločenstva, čo je zrejmé z ustanovenia odseku 1, pričom „subjektívne“ dôvody prečo došlo k takému rozhodnutiu zhromaždenia pozemkového spoločenstva sú pre konanie irelevantné.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

8. K čl. I bod 57 § 27 ods. 1

V čl. I bod 57 § 27 ods. 1 sa slová „§ 24a ods. 3“ nahrádzajú slovom „§ 24a ods. 1“.

Ide o legislatívno-technickú úpravu ktorou sa opravuje nesprávny vnútorný odkaz, nakoľko § 24a neobsahuje odsek 3.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

9. K čl. I bod 57 § 28 ods. 2

V čl. I bode 57 § 28 odsek 2 znie:

„(2) Okresný úrad zastaví konanie o uložení pokuty podľa odseku 1 písm. d), ak spoločenstvo odstráni nedostatok, pre ktorý konanie o uložení pokuty začalo.“.

Je potrebné odstrániť nejednoznačnosť navrhnutého znenia § 28 ods. 2, nakoľko z neho môže vyplývať, že konanie začaté pre porušenie jednej povinnosti sa zastaví v prípade odstránenia iného protiprávneho stavu, než kvôli ktorému konanie začalo. Konanie by tak nesplnilo svoj účel a skončilo by bez uloženia sankcie i bez odstránenia nedostatku na strane spoločenstva.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

10. K čl. I § bod 59

V čl. I bod 59 znie:

„59. § 30 znie:

„§ 30

Na konanie podľa § 26 a § 27 až 29 sa vzťahuje všeobecný predpis o správnom konaní,37) ak tento zákon neustanovuje inak“.

Ide o legislatívno-technickú pripomienku, ktorou sa odstraňuje nepriama novelizácia Správneho poriadku, čo je v rozpore s čl. 11 Legislatívnych pravidiel tvorby zákonov č. 19/1997 Z. z.

**Ústavnoprávny výbor Národnej rady Slovenskej republiky**

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

11. K čl. I bod 60 § 32a

V čl. I bode 60 sa § 32a dopĺňa odsekom 11, ktorý znie:

„(11) Konanie o uložení pokuty podľa § 28 ods. 1 nemožno začať, ak lehota podľa predpisu účinného do 30. júna 2018, ktorá je šesť mesiacov odo dňa, keď sa okresný úrad dozvedel o porušení povinnosti, uplynula do 30. júna 2018.“.

Z dôvodu právnej istoty je potrebné doplniť prechodné ustanovenie o postup okresného úradu v konaní o uložení pokuty vzhľadom na predĺženie subjektívnej lehoty v čl. I bod 58 zo šiestich mesiacov na dva roky. Ak okresnému úradu uplynula subjektívna lehota na uloženie pokuty platná podľa doterajšieho znenia zákona (6 mesiacov), okresný úrad nemôže začať konanie o uložení pokuty podľa nového znenia zákona (do 2 rokov), pretože by sa tým porušila právna istota spoločenstiev a okresný úrad by mohol začať konať aj vo veciach, ktoré sú už premlčané.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

12. Čl. III sa vypúšťa. Nasledujúce články sa primerane prečíslujú.

Navrhovanou úpravou katastrálneho zákona sa má riešiť jednak prehľadnosť vzťahu jednotlivých listov vlastníctva patriacich do jednej spoločnej nehnuteľnosti a jednak sa majú uvádzať údaje o užívaní spoločne obhospodarovaných nehnuteľností. V prvom prípade ide o údaje, ktoré má kataster nehnuteľností obsahovať už v súčasnosti, takže nie je potrebné ustanoviť duplicitnú požiadavku. V druhom prípade ide jednak o veľmi zložitý proces získavania údajov, pre ktoré kataster nehnuteľností nie je v súčasnosti dostatočne vybavený, takže ustanovenia by boli neaplikovateľné, a jednak nie je vyriešený spôsob vynútenia nahlasovania týchto údajov do katastra nehnuteľností. Kým nie sú zabezpečené technické a z nich vyplývajúce finančné predpoklady, nie je možné vykonať takúto novelu katastrálneho zákona.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

13. Za čl. IV sa vkladá nový čl. V, ktorý znie:

„**Čl. V**

Zákon č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení zákona č. 549/2004 Z. z., zákona č. 571/2007 Z. z., zákona č. 274/2009 Z. z., zákona č. 396/2009 Z. z., zákona č. 57/2013 Z. z., zákona č. 145/2013 Z. z., zákona č. 363/2014 Z. z., zákona č. 24/2015 Z. z., zákona č. 153/2017 Z. z. a zákona č. 291/2017 Z. z. sa dopĺňa takto:

V § 12a ods. 14 sa na konci pripája táto veta: „Súhlas podľa prvej vety nie je potrebný ani vtedy, ak o postup podľa odseku 1 alebo odseku 8 žiada podielový spoluvlastník pozemku, za ktorý jemu alebo jeho právnemu predchodcovi bol vyčlenený iný pozemok do bezplatného náhradného užívania12d) a na ktorý nevznikol podnájomný vzťah podľa § 12b ods. 4, ak o postup podľa odseku 1 požiada do 90 dní odo dňa právoplatnosti rozhodnutia podľa § 12b ods. 5, alebo do 31. decembra 2018, ak nepodá návrh podľa § 12b.“.“.

Nasledujúci článok sa primerane prečísluje.

Tento článok nadobúda účinnosť 1. mája 2018, čo sa premietne do článku upravujúceho nadobudnutie účinnosti.

Úprava sa týka vlastníka, ktorému alebo ktorého právnemu predchodcovi bol vyčlenený náhradný pozemok podľa bývalého § 15 zákona č. 330/1991 Zb. Cieľom navrhnutého doplnenia je odbremenenie okresných úradov od konaní podľa § 12b, pretože týmto spôsobom nebude musieť každý taký vlastník podávať návrh podľa § 12b ods. 1. Zároveň je táto úprava výhodnejšia a spravodlivejšia pre takého vlastníka, ktorý vlastní len menšinové podiely na viacerých pozemkoch a nespĺňa podmienky na vydanie rozhodnutia podľa § 12b.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

14.Za čl. IV sa vkladá nový čl. V, ktorý znie:

„**Čl. V**

Zákon č. 326/2005 Z. z. o lesoch v znení zákona č. 275/2007 Z. z., zákona č. 359/2007 Z. z., zákona č. 360/2007 Z. z., zákona č. 540/2008 Z. z., zákona č. 499/2009 Z. z., zákona č. 117/2010 Z. z., zákona č. 96/2012 Z. z., zákona č. 345/2012 Z. z., zákona č. 115/2013 Z. z., zákona č. 180/2013 Z. z., zákona č. 182/2014 Z. z., zákona č. 125/2016 Z. z. a zákona č. 153/2017 Z. z. sa dopĺňa takto:

V § 45 ods. 1 sa na konci pripája táto veta: „Informačný systém slúži aj na zapisovanie údajov podľa osobitných predpisov.60a)“.

Poznámka pod čiarou k odkazu 60a znie:

„60a) Napríklad § 24 ods. 2 písm. f), h) a i) zákona č. 138/2010 Z. z. v znení neskorších predpisov, § 22 ods. 1 zákona č. 97/2013 Z. z. o pozemkových spoločenstvách v znení zákona č. .../2018 Z. z.“.“.

Nasledujúci článok sa primerane prečísluje.

V čl. I bode 47 § 22 ods. 1 sa ustanovuje, že okresné úrady budú vykonávať zápisy do registra pozemkových spoločenstiev prostredníctvom informačného systému lesného hospodárstva. Obsah a funkcie informačného systému LH upravuje § 45 zákona č. 326/2005 Z. z. o lesoch, no bez akejkoľvek nadväznosti na vedenie registra pozemkových spoločenstiev. Preto je potrebné doplniť funkcie informačného systému LH aj o zápisy údajov do registra pozemkových spoločenstiev, pričom toto doplnenie sa týka aj iných osobitných predpisov, ktoré upravujú rôzne evidenčné a registračné úlohy orgánov štátnej správy lesníctva vykonávané prostredníctvom informačného systému lesného hospodárstva.

**Výbor Národnej rady Slovenskej republiky pre pôdohospodárstvo a životné prostredie**

**Gestorský výbor odporúča schváliť**

**V.**

Gestorský výbor odporúča hlasovať o bodoch spoločnej správy nasledovne:

O bodoch spoločnej správy č. 2 až 14 hlasovať spoločne s návrhom gestorského výboru uvedené body **schváliť.**

O bode spoločnej správy č. 1 hlasovať s návrhom gestorského výboru uvedený bod **neschváliť.**

**VI.**

Gestorský výbor na základe stanovísk výborov k vládnemu návrhu zákona vyjadrených v ich uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúča Národnej rade Slovenskej republiky vládny návrh zákona, ktorým sa mení a  dopĺňa zákon č. 97/2013 Z. z. o pozemkových spoločenstvách v znení zákona č. 34/2014 Z. z. a ktorým sa menia a dopĺňajú niektoré zákony (tlač 748) **schváliť s pripomienkami.**

Spoločná správa výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 97/2013 Z. z. o pozemkových spoločenstvách v znení zákona č. 34/2014 Z. z. a ktorým sa menia a dopĺňajú niektoré zákony (tlač 748) vo výboroch Národnej rady Slovenskej republiky v druhom čítaní bola schválená uznesením Výboru Národnej rady Slovenskej republiky pre pôdohospodárstvo a životné prostredie č. 147 z 30.  januára 2018.

V citovanom uznesení výbor poveril spoločného spravodajcu výborov predložiť Národnej rade Slovenskej republiky spoločnú správu výborov a splnomocnil ho podať návrhy podľa § 81 ods. 2, § 83 ods. 4, § 84 ods. 2 a § 86 zákona o rokovacom poriadku Národnej rady Slovenskej republiky.

Peter **A n t a l**, v. r.

predseda výboru